Pippie-donasies het aanvanklik na persoonlike rekening gegaanPippie Kruger, dr. Ridwaan Mia en Celiwe Maseko, voor Celiwe se operasie. Foto: Facebook Die brandslagoffer Pippie Kruger se ma, Anice, het aanvanklik haar persoonlike bankrekening gebruik vir donasies, het Beeld Donderdag berig. Pippie het op Oujaarsaand 2011 derdegraadse brandwonde opgedoen toe ŉ vuuraansteekmiddel in haar pa se hande ontplof en op haar beland het. Sy was toe twee jaar oud. Op 10 Januarie was die bankbalans in Kruger se persoonlike rekening R359, 91. Sowat drie weke later, op 31 Januarie 2012 nadat donasies vir Pippie ingestroom het, was haar bankbalans R215 864.35. Dit is volgens dokumente wat in Beeld se besit is, waarin Kruger verduidelik dat sy aanvanklik haar eie bankrekening gebruik het om ŉ nie-winsgewende organisasie te bedryf. Sy sê vandat sy baie geld begin ontvang het, het sy begin strokies byhou. Die Valke het verlede jaar gesê ŉ ondersoek is van stapel gestuur na beweringe dat geld wanbestuur word van Pippie se fonds, Pippie se Gesiggiefonds, wat in 2012 as ’n privaatmaatskappy gestig is. Kruger het dié beweringe ontken. Beeld berig ŉ aansoek om die maatskappy na ŉ nie-winsgewende organisasie oor te skakel, is deur die departement van maatskaplike ontwikkeling afgekeur omdat die fonds reeds as ŉ maatskappy geregistreer is. Pippie het in Junie 2012 baanbrekerswerk chirurgie ontvang waar haar eie gekloonde vel, wat in ŉ laboratorium in Boston gekweek is, op haar wonde oorgeplant is. Sedertdien het die fonds ook betaal om vel te kweek en ŉ oorplanting te doen op Celiwe Maseko (5), van Kagiso in die Wes-Rand. – SAPA Lees ook: Video: Krugers verwelkom Pippie-fonds se ondersoek Pippie se ma ontken dat fonds misbruik word Valke gaan dalk Pippie se fonds ondersoek